Ontsmetting van skole: Klag by OB ingedien‘n Skool in Gauteng word ontsmet. (Foto: Verskaf) Die VF Plus gaan ’n klag teen die Gautengse departement van onderwys by die Openbare Beskermer (OB) indien vir die besteding van sowat R431 miljoen om skole in dié provinsie te ontsmet. Die geld is in net drie maande – van Junie tot Augustus – bestee. Die VF Plus het reeds in November sy kommer uitgespreek nadat dit aan die lig gekom het dat die Gautengse onderwysdepartement in September alleenlik ongeveer R98 miljoen aan 28 verskillende diensverskaffers betaal het om skole te ontsmet. Maroela Media het vroeër berig die DA eis dat David Makhura, premier van Gauteng, ondersoek moet instel na dié beweerde korrupsie, aangesien sommige van dié diensverskaffers nie eens in die skoonmaakbedryf werksaam is nie. Die VF Plus is ook skepties oor van die diensverskaffers aangesien dit wil voorkom of hulle eers baie onlangs gestig is. “Talle van hierdie maatskappye wat tenders gewen het, se name bevat die woorde ’Trading‘ of ’Consulting‘ wat aanduiding is van die standaardname wat in rakmaatskappye voorkom,” sê adv. Anton Alberts, nasionale voorsitter van die VF Plus. Hy sê talle maatskappye se name kom ook vreemd voor vir die tipe diens wat gelewer moet word om geboue te ontsmet. Angie Motshekga, minister van onderwys, het vroeër gesê diepreiniging by skole is nie noodsaaklik nie en dat slegs oppervlaktes behoorlik skoongemaak hoef te word. Bidvest het ook die skoonmaakproses by baie skole geborg en sekere skole het uit hul eie sak daarvoor betaal. Die VF Plus gaan die OB vra om vas te stel of diepreiniging by skole werklik plaasgevind het, of dit werklik nodig was en of die aksies onreëlmatig was. Die party wil ook hê die OB moet vasstel of die maatskappye aan wie die tenders toegeken is in staat was om die dienste te lewer, wie in beheer van die maatskappye is, wanneer die maatskappye gestig is en of dit nie ŉ selfverryking-strategie was nie. “Die OB moet ook bepaal of die geld op bedrieglike wyse spandeer is en indien wel, hoe die geld teruggekry gaan word.”